Lehotský, Tomáš, poslanec NR SR (2020-12-01):
Pán predsedajúci, ďakujem za slovo. Vážení kolegovia, kolegyne, pán podpredseda vlády, dovoľte mi predložiť pozmeňujúci návrh k prerokovanému zákonu. Je to jednoduchý pozmeňujúci návrh, ktorý nejakým spôsobom reaguje na mimoriadne udalosti a opatrenia s tým súvisiace. Týka sa super odpočtu, čiže úpravy, ktorá umožňuje zvýhodniť daňový základ pre organizácie, ktoré investujú do výskumu a vývoja. Teda cieľom navrhovanej úpravy je umožniť zahrnovanie aj tých mzdových nákladov do odpočtu výdavkov na výskum a vývoj podľa § 30c zákona, ktoré boli podporené z prostriedkov verejných financií v rámci aktívnych opatrení na trhu práce v súvislosti s vyhlásením mimoriadnej situácie, núdzového stavu alebo výnimočného stavu a odstránením ich následkov. To znamená, že tú časť výplaty, ktorú poberajú tieto organizácie, ktoré podporujú teda výskum a vývoj od štátu, tak aj túto si budú môcť zahrnúť do tohto odpočtu výdavkov. V rámci tohto druhu aktívnych opatrení na trhu práce však ide len o podporu prostredníctvom paušálneho príspevku na úhradu časti mzdových nákladov na každého zamestnanca, čiže tzv. opatrenie 3B, nakoľko tento typ podpory sa neodvíja od neodpracovaného času alebo prekážok na strane zamestnávateľa. Pri odpočte výdavkov (nákladov) na výskum a vývoj je, okrem iných požiadaviek stanovených v § 30c, potrebné aplikovať aj podmienku, že do odpočtu sa zahrnujú výdavky, ktoré vznikli pri realizácii projektu výskumu a vývoja, a teda v rámci mzdových nákladov. Ide o náklady za odpracovaný čas pri realizácii projektu výskumu a vývoja, a teda ktoré sú súčasne daňovými výdavkami podľa § 2 písm. i) zákona. Pozmeňujúci, teda návrh hovorí aj o tom, že toto opatrenie sa prvýkrát uplatní pri podaní daňového priznania po 31. decembri 2020, to jest už za zdaňovacie roku 2020. Dovoľte mi teraz prečítať kompletné znenie pozmeňujú-ceho návrhu. Pozmeňujúci a doplňujúci návrh poslancov Národnej rady Slovenskej republiky Tomáša Lehotského, Mariána Viskupiča, Milana Krajniaka (Milana Kuriaka, pozn. red.) a Jozefa Hlinku k vládnemu návrhu zákona, ktorým sa mení a dopĺňa zákon č. 595/2003 Z. z. o dani z príjmov v znení neskorších predpisov a ktorým sa menia a dopĺňajú niektoré zákony, to je tlač 199. V súlade s ustanoveniami zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov predkladám nasledujúci pozmeňovací a doplňujúci návrh k vládnemu návrhu zákona, ktorým sa mení a dopĺňa zákon č. 595/2003 Z. z. o dani z príjmov v znení neskorších predpisov a ktorým sa menia a dopĺňajú niektoré zákony. Vo vládnom návrhu zákona navrhujem tieto zmeny a doplnenia: 1. K čl. I, nový bod. Za doterajší bod 26 sa vkladá nový bod 27, ktorý znie: 27. V § 30c ods. 5 písm. a) sa na konci pripájajú tieto slová: „okrem príspevku podľa osobitného predpisu46a) na úhradu časti mzdových nákladov na každého zamestnanca v závislosti od poklesu tržieb,“. Doterajšie body 27 a nasledujúce sa primerane prečíslujú. Nový bod 27 nadobúda účinnosť 1. januára 2021, čo sa premietne do ustanovenia o účinnosti zákona pri spracúvaní čistopisu schváleného znenia. 2. K čl. I, doterajší bod 52. V doterajšom bode 52 v § 52zzi ods. 2 sa slová „písm. d)“ nahrádzajú slovami „písm. d) a j)“, slová „§ 13 ods. 2 písm. k), § 15 písm. a) druhého bodu a tretieho bodu a písm. b) prvého bodu podbodu 1a. a § 50 ods. 1 písm. b)“ sa nahrádzajú slovami „§ 13 ods. 2 písm. k) a § 30c ods. 5 písm. a)“ a na konci sa pripája táto veta: „Ustanovenie § 15 písm. a) druhého bodu a tretieho bodu a písm. b) prvého bodu podbodu 1a. v časti, ktorá ustanovuje rozsah zdaniteľných príjmov (výnosov), v znení účinnom od 1. januára 2021, sa prvýkrát použije pri podaní daňového priznania po 31. decembri 2020.“ V súvislosti s pozmeňujúcim návrhom vynímam body 30 a 31 zo spoločnej správy na osobitné hlasovanie. Ďakujeme, skončil som.